Diari Oficial de la Generalitat Valenciana


Sumari del DOGV 7144, del 04-11-2013 (2013/10078)

RESOLUCIÓ de 21 d'octubre de 2013, de la Conselleria d'Infraestructures, Territori i Medi Ambient, per la qual s'aprova el Pla d'Inspecció en Matèria de Qualitat Ambiental a la Comunitat Valenciana (2013-2015).
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7144

Data del DOGV
:   04-11-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10844


Data del document
:   21-10-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

RESOLUCIÓ de 21 d'octubre de 2013, de la Conselleria d'Infraestructures, Territori i Medi Ambient, per la qual s'aprova el Pla d'Inspecció en Matèria de Qualitat Ambiental a la Comunitat Valenciana (2013-2015). [2013/10911]  
D'acord amb l'article 68 de la Llei 2/2006, de 5 de maig, de Prevenció de la Contaminació i Qualitat Ambiental, la facultat inspectora de les instal·lacions subjectes a autorització ambiental integrada correspon a la conselleria competent en matèria de medi ambient, i preveu, en l'article 73, que la Generalitat elabore plans d'inspecció ambiental amb la finalitat d'articular, programar i racionalitzar les inspeccions ambientals que es facen a la Comunitat Valenciana. Estos plans els aprovarà la conselleria competent en matèria de medi ambient i vincularan, en l'àmbit de les seues competències, a tots els agents de l'autoritat que actuen en l'àmbit del medi ambient i al territori de la Comunitat Valenciana.  
  
Les distintes normes sectorials atribuïxen, així mateix, en els respectius àmbits, la facultat d'inspecció als òrgans competents de la comunitat autònoma.  
La Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials (DEI) preveu, en l'article 23, la necessitat de disposar d'un sistema d'inspecció mediambiental que incloga l'anàlisi de tota la gamma d'efectes ambientals rellevants de la instal·lació de què es tracte. A través d'este sistema es garantix el nivell adequat de comprovació del comportament ambiental de les instal·lacions que es troben sota el seu àmbit d'aplicació, i determina la necessitat d'assegurar, per part de tots els estats membres, que totes les instal·lacions estan cobertes per un pla d'inspecció mediambiental a escala nacional, regional o local i garantir que este pla es reexamina i, quan cal, s'actualitza regularment, Així mateix, s'especifica el contingut mínim que han de tindre estos plans d'inspecció, com també l'obligació d'elaborar periòdicament programes d'inspecció, dins dels esmentats plans, i de notificar i publicar els informes de les inspeccions dins d'uns terminis establits.  
  
El Pla d'Inspecció en Matèria de Qualitat Ambiental de la Comunitat Valenciana, que s'aprova per mitjà d'esta resolució, s'estructura en cinc apartats amb el contingut que, en síntesi, s'indica a continuació.  
  
Una part introductòria, en la qual s'exposen els antecedents de l'activitat inspectora i la normativa aplicable en matèria d'inspecció mediambiental, elements necessaris per al desplegament d'este pla.  
  
Així mateix, inclou els objectius que perseguix: comprovar el grau de compliment de la normativa ambiental i els objectius estratègics, que es fixaran en els programes que el despleguen.   
Es fa referència, a més, al seu àmbit territorial d'aplicació i conté les definicions dels conceptes legals i termes clau hi continguts. També s'indica, en este punt, l'àmbit material d'aplicació del pla, i es delimiten, amb caràcter general, els aspectes que són objecte d'inspecció i una llista de documents legislatius la conformitat dels quals serà comprovada.  
Este pla es desenrotllarà i executarà a través de programes anuals, i s'establirà el procediment d'elaboració d'estos programes.  
  
També s'identifiquen programes de millora contínua a través d'activitats de millora de l'activitat inspectora com ara formació, intercanvi d'experiències, activitats de coordinació amb altres administracions (confederació hidrogràfica, ajuntaments, etc.).  
Finalment, s'establix com s'ha de fer l'avaluació i el seguiment del pla, i s'especifiquen els diferents indicadors que han de servir de base per a avaluar el grau de compliment tant del pla com dels programes concrets que el despleguen.  
En virtut del que s'ha expressat anteriorment, i fent ús de les atribucions que em conferixen l'article 28 de la Llei 5/1983, de 30 de desembre, del Consell, en relació amb l'article 8 del Decret 19/2012, de 7 de desembre, del president de la Generalitat, modificat pel Decret 3/2013, de 14 de juny, del president de la Generalitat, pel qual es determinen les conselleries en què s'organitza l'Administració de la Generalitat i s'assignen a la Conselleria d'Infraestructures, Territori i Medi Ambient, entre altres, les competències en matèria de medi ambient i canvi climàtic, així com el Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, resolc:  
  
Primer  
Aprovar el Pla d'Inspecció en Matèria de Qualitat Ambiental a la Comunitat Valenciana per al període 2013-2015, que figura com a annex a esta resolució.  
  
Segon  
Adoptar totes les mesures que siguen necessàries per a la difusió del contingut de l'esmentat pla.   
Contra esta resolució, que posa fi a la via administrativa, pot interposar-se, amb caràcter potestatiu, un recurs de reposició davant del mateix òrgan que la va dictar en el termini d'un mes comptador des de l'endemà del dia en què tinga lloc la notificació, de conformitat amb el que establixen l'apartat primer de l'article 116, en relació amb els articles 109.c i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé interposar directament un recurs contenciós administratiu, a elecció del demandant, davant del Jutjat Contenciós Administratiu de València, seu de l'òrgan que ha dictat l'acte administratiu que es vol impugnar o davant del jutjat en la circumscripció del qual tinga el seu domicili el demandant, en el termini de dos mesos comptadors des de l'endemà de la notificació, de conformitat amb el que establixen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.   
  
València, 21 d'octubre de 2013.- La consellera d'Infraestructures, Territori i Medi Ambient: Isabel Bonig Trigueros.  
  
  
  
ANNEX  
Pla d'Inspecció en Matèria de Qualitat Ambiental   
a la Comunitat Valenciana (2013-2015)  
  
1. Introducció  
1.1. Antecedents  
1.2. Antecedents de la labor inspectora en l'àmbit autonòmic  
1.3. Normativa aplicable  
2. Objectius  
2.1. Objectiu general  
2.2. Objectius estratègics  
3. Pla d'inspecció  
3.1. Àmbit territorial  
3.2. Definicions  
3.3. Àmbit d'aplicació  
3.4. Període de vigència  
3.5. Àmbit competencial  
4. Instruments d'execució  
4.1. Programes anuals d'inspecció mediambiental: estructura  
4.2. Programes anuals d'inspecció mediambiental: subprogrames  
4.3. Programes anuals d'inspecció mediambiental documental  
4.4. Programes de millora contínua i creació de capacitat  
5. Seguiment i avaluació  
5.1. Memòria anual  
5.2. Pla de qualitat  
5.3. Revisió del pla d'inspecció  
  
Introducció  
1.1. Antecedents  
La Conselleria d'Infraestructures, Territori i Medi Ambient treballa des dels anys noranta per a millorar la qualitat ambiental. Així, des de la creació de l'Agència de Medi Ambient ha consolidat una estructura estable i especialitzada per a l'exercici de les labors d'inspecció ambiental.  
En un primer moment, la inspecció es va concebre per a donar resposta a denúncies de particulars o situacions sobrevingudes. La inspecció programada representava un percentatge minoritari en el conjunt de les actuacions realitzades per la Conselleria en esta matèria.  
Progressivament, l'enfocament ha anat ampliant-se cap a nous plantejaments més estratègics, la qual cosa ha permés incrementar el nombre d'actuacions realitzades i millorar-ne l'eficàcia, i destinar els recursos a aquells sectors i problemàtiques on s'ha identificat que les labors d'inspecció oferixen un valor afegit major.  
Este pla d'inspecció té l'origen en l'exigència legal establida en l'article 68 de la vigent Llei 2/2006, de 5 de maig, de Prevenció de la Contaminació i Qualitat Ambiental, segons la qual la facultat inspectora de les instal·lacions subjectes a autorització ambiental integrada correspon a la conselleria competent en matèria de medi ambient, així com en l'article 73 de l'esmentat text legal que establix que la Generalitat podrà elaborar plans d'inspecció ambiental amb la finalitat d'articular, programar i racionalitzar les inspeccions ambientals que es realitzen a la Comunitat Valenciana i que estos plans seran aprovats per la conselleria competent en matèria de medi ambient i vincularan, en l'àmbit de les seues competències, a tots els agents de l'autoritat que actuen en l'àmbit del medi ambient i al territori de la Comunitat Valenciana.  
  
Així mateix, es fonamenta en les denúncies que els ciutadans (no sols les associacions proteccionistes) formulen davant de l'Administració en defensa del dret a gaudir d'un medi ambient adequat reconegut en l'article 45 de la nostra carta magna.  
En l'àmbit europeu, el Parlament i el Consell de la Unió Europea van aprovar la Recomanació 2001/331/CE, de 4 d'abril de 2001, sobre criteris mínims de les inspeccions mediambientals dels estats membres, i van considerar la conveniència de disposar d'un o més programes d'inspeccions que cobriren tot el territori de l'Estat membre i totes les instal·lacions controlades que s'hi trobaren.  
  
D'esta manera, la Recomanació preveia l'establiment de plans d'inspecció i fixava criteris generals sobre l'abast, el contingut mínim i la base sobre la qual han de desenrotllar-se.  
Les anàlisis dutes a terme per la Comissió Europea sobre l'aplicació de la recomanació des de la seua aprovació han posat de manifest que la situació en els distints estats membres en matèria d'inspecció ambiental és molt heterogènia. Esta divergència està basada, d'una banda, en les distintes maneres d'interpretar les definicions i requisits fixats en la recomanació i, d'una altra, a les grans diferències en la prioritat política que es concedix a la inspecció mediambiental en els estats de la Unió Europea.  
En molts països, els plans d'inspecció no contenen elements estratègics com indicava la recomanació sinó que són, més aïna, llistes d'instal·lacions o sectors que s'han d'inspeccionar en un període de temps determinat. En altres estats s'han establit distintes categories d'inspeccions (com ara inspeccions reactives o no reactives, programades o no programades...), que no sempre poden assignar-se a les categories de rutinàries o no rutinàries. Eixa distinció és especialment important per a la planificació de les inspeccions, ja que en els plans s'ha de tindre en compte el temps i els recursos necessaris per a ambdós tipus d'inspeccions.  
Dels estudis realitzats s'ha conclòs que pot millorar-se la labor inspectora, en particular ampliant el seu àmbit d'aplicació, aclarint algunes definicions, introduint nous criteris per a la planificació de les inspeccions i simplificant els informes de manera que es puga obtindre informació comparable. Per este motiu, es realitza en l'actualitat una revisió del seu marc jurídic.  
D'altra banda, la Comissió considerava necessari establir requisits sectorials jurídicament vinculants per a determinades instal·lacions o activitats específiques. Estos requisits són necessaris perquè es concedisca una major prioritat política a les inspeccions i perquè la legislació de medi ambient es faça complir millor en tota la Comunitat.  
  
L'aprovació de la Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials (DEI), preveu, en l'article 23, la necessitat de disposar d'un sistema d'inspecció mediambiental que incloga l'anàlisi de tota la gamma d'efectes ambientals rellevants de la instal·lació de què es tracte. A través d'este sistema es garantix el nivell adequat de comprovació del comportament ambiental de les instal·lacions que es troben dins del seu àmbit d'aplicació.  
L'article esmentat determina la necessitat d'assegurar per part de tots els estats membres que totes les instal·lacions estan cobertes per un pla d'inspecció mediambiental a escala nacional, regional o local i garantir que este pla es reexamina i, si cal, s'actualitza regularment. Així mateix, s'especifica el contingut mínim que han de tindre estos plans d'inspecció i l'obligació d'elaborar periòdicament programes d'inspecció, dins d'estos plans, i de notificar i publicar els informes de les inspeccions dins d'uns terminis establits.  
  
A la Comunitat Valenciana, l'obligació d'inspecció dirigida a les activitats incloses en esta directiva constituïxen una funció pròpia de la Direcció General de Qualitat Ambiental.  
1.2. Antecedents de la labor inspectora a escala autonòmica.  
Hi ha antecedents pel que fa a planificació i programació d'inspeccions ambientals en les distintes comunitats autònomes, i presenten en conjunt un elevat grau d'heterogeneïtat entre estos documents.  
  
Alguns d'estos plans i programes s'han publicat en els diferents butlletins o diaris oficials de les comunitats autònomes; altres vegades no han sigut publicats i es consideren documents interns de treball.  
  
A la Comunitat Valenciana, en origen, la inspecció es va organitzar per a donar resposta a denúncies de particulars o situacions sobrevingudes. Es tractava d'una ferramenta de control relatiu que, en alguns casos, es completava amb una sistemàtica d'inspecció sense planificació prèvia.  
En l'actualitat, les maneres d'actuació han d'evolucionar cap a nous plantejaments basats en la planificació estratègica, sotmesos a un procés de millora contínua basada en la mesura d'indicadors d'eficàcia i d'eficiència que permeten avaluar tant els recursos destinats com els objectius aconseguits.  
Els plans d'inspecció ambiental i els programes anuals que els despleguen constituïxen l'instrument principal a l'hora d'establir les actuacions d'inspecció i control ambiental, a més de possibilitar el seguiment dels plans, projectes i activitats sotmeses als distints procediments ambientals i autoritzacions sectorials en les matèries que constituïxen la competència de la Direcció General de Qualitat Ambiental de la Conselleria d'Infraestructures, Territori i Medi Ambient.  
  
L'actual estructura de la Direcció General de Qualitat Ambiental, proporcionada pel Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient (article 18), s'organitza en una Subdirecció General de Qualitat Ambiental i, dins d'esta, el Servici d'Inspecció Mediambiental, al qual correspon exercir les funcions d'inspecció, vigilància i control del compliment de les matèries pròpies de la Direcció General de Qualitat Ambiental: qualitat i educació ambiental, residus, control de la contaminació, protecció del medi ambient atmosfèric, intervenció administrativa ambiental, inspecció mediambiental i canvi climàtic. D'esta manera, es gestionen i es controlen de manera centralitzada i integrada tots els aspectes rellevants des del punt de vista del medi ambient, des d'una mateixa subdirecció general, i s'establixen els procediments de treball i les instruccions tècniques pertinents.  
  
1.3. Normativa aplicable  
Per a l'elaboració d'este Pla d'Inspecció en Matèria de Qualitat Ambiental per al període 2013-2015 i els diversos programes anuals compresos en este període, haurà de tindre's en compte el que disposen els textos legals següents:  
1. Article 39 bis de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el qual establix que les administracions públiques vetlaran pel compliment dels requisits aplicables segons la legislació corresponent, per a la qual cosa podran inspeccionar les activitats, sense que en cap cas es produïsquen diferències de tracte discriminatòries.  
  
2. Article 20 de la Llei 17/2009, de 23 de novembre, sobre el lliure accés a les activitats de servicis i el seu exercici, que indica que les administracions públiques i la resta d'autoritats competents han de fomentar un elevat nivell de qualitat dels servicis, en particular han d'impulsar inspeccions administratives i controls periòdics, així com el disseny i reforçament de plans d'inspecció.  
3. Article 29 de la Llei 16/2002, d'1 de juliol, de Prevenció i Control Integrat de la Contaminació, que assenyala que les comunitats autònomes seran competents per a adoptar les mesures cautelars i les de control i inspecció, com també per a exercir la potestat sancionadora i per a garantir el compliment dels objectius d'esta i del seu desplegament reglamentari, i que els resultats de les actuacions de control i inspecció hauran de posar-se a la disposició del públic.  
4. Article 73 de la Llei 2/2006, de 5 de maig, de Prevenció de la Contaminació i Qualitat Ambiental, que preveu que la Generalitat podrà elaborar plans d'inspecció ambiental amb la finalitat d'articular, programar i racionalitzar les inspeccions ambientals que es facen a la Comunitat Valenciana (els quals han de ser aprovats per la conselleria competent en matèria de medi ambient) i vincularan, en l'àmbit de les seues competències, a tots els agents de l'autoritat que actuen en l'àmbit del medi ambient i en el territori de la Comunitat Valenciana.  
5. Article 43 de la Llei 22/2011, de 28 de juliol, de Residus i Sòls Contaminats, que establix quines han de ser les competències i els mitjans de vigilància, inspecció i control, i establix que les funcions d'inspecció hauran de ser dutes a terme per mitjà dels cossos d'inspecció degudament reconeguts d'acord amb les normes que se li apliquen i regula, en l'article 44, la tipologia de les instal·lacions que estan subjectes a inspeccions periòdiques.  
6. Article 26 de la Llei 34/2007, de 15 de novembre, de Qualitat de l'Aire i Protecció de l'Atmosfera, que determina que les comunitats autònomes, en l'àmbit de les seues competències, han d'adoptar les mesures de control i inspecció necessàries per a garantir el compliment de la llei.  
7. Llei 1/2005, de 9 de març, per la qual es regula el règim del comerç de drets d'emissió de gasos d'efecte d'hivernacle, i establix que la Comunitat Autònoma és competent per a sancionar, sempre que abans es duguen a terme inspeccions de les condicions de seguiment establides en l'autorització d'emissió de gasos d'efecte d'hivernacle.  
  
8. Reial Decret 1777/2004, de 30 de juliol, pel qual s'aprova el Reglament de l'Impost sobre Societats, pel que fa a l'obtenció del certificat de convalidació mediambiental d'inversions destinades a la protecció del medi ambient en l'impost de societats.  
  
9. Decret 254/1994, de 7 de desembre, del Govern Valencià, pel qual es designa, en l'àmbit de la Comunitat Valenciana, l'organisme competent per a atorgar l'etiqueta ecològica i efectuar, a més, les funcions a què fa referència el Reglament (CEE) núm. 880/19353, de 23 de març.  
10. Article 9.3 del Reial Decret 1481/2001, de 27 de desembre, pel qual es regula l'eliminació de residus per mitjà de depòsit en abocador, el qual establix que les autoritats competents inspeccionaran l'emplaçament i les instal·lacions de l'abocador per a comprovar que este complix les condicions pertinents de l'autorització.  
11. Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció en relació amb el Reial Decret 105/2008, d'1 de febrer, pel qual es regula la producció i gestió dels residus de construcció i demolició, en l'article 8 del qual s'indica que l'autorització de les activitats de gestió es concedirà després de la inspecció prèvia de les instal·lacions en les quals es desenrotllarà l'activitat.  
12. Recomanació 2001/331/CE, de 4 d'abril de 2001, sobre criteris mínims de les inspeccions mediambientals en els estats membres.  
  
13. Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials (prevenció i control integrats de la contaminació).  
14. Projecte REDIA (Red de Inspección Ambiental) relatiu a la implementació de l'article 23 de la Directiva 2010/75/UE, d'Emissions Industrials. Preparació d'un esquema comú per a l'elaboració de plans i programes d'inspecció».  
2. Objectius  
2.1. Objectiu general  
L'objectiu general del Pla d'Inspecció en Matèria de Qualitat Ambiental a la Comunitat Valenciana consistix a comprovar el grau de compliment de la normativa ambiental i dels requisits imposats en les autoritzacions ambientals integrades o sectorials competència de la Direcció General de Qualitat Ambiental, així com la detecció d'actuacions no autoritzades, i buscar com a finalitat la protecció del medi ambient de la Comunitat Valenciana i assegurar-hi un desenrotllament sostenible.  
  
El Pla d'Inspecció en Matèria de Qualitat Ambiental pretén la millora de l'activitat d'inspecció per mitjà de:  
L'assignació dels recursos disponibles a través d'un sistema de gestió de les prioritats que s'hauran de materialitzar per mitjà d'un sistema d'avaluació de riscos mediambientals.  
La reorientació de l'activitat cap a l'enfocament preventiu.  
L'adequació de la càrrega d'inspeccions prefixades a l'actual conjuntura socioeconòmica, als escenaris pressupostaris previstos en les pròximes dos anualitats i a la disponibilitat de recursos humans i materials que s'anirà definint anualment en els programes d'inspecció mediambiental.  
2.2. Objectius estratègics  
a) Potenciar el Servici d'Inspecció Mediambiental i incrementar la capacitat d'inspecció del Servici, per mitjà de:  
La formació del personal hi adscrit, com a base per a assegurar la competència tècnica.  
L'automatització dels processos, per mitjà de la implantació d'un sistema de qualitat amb procediments per a les diferents actuacions i el desenrotllament de ferramentes informàtiques que faciliten la labor inspectora.  
El suport especialitzat de tècnics de la Direcció General de Qualitat Ambiental, assistències tècniques, entitats col·laboradores en matèria de qualitat ambiental registrades, encàrrecs de gestió, etc., com a suport per a les funcions tècniques assignades al Servici.  
b) Conéixer el grau de compliment de la normativa ambiental en l'àmbit d'activitat i de sectors productius. Diagnosticar el compliment normatiu a través d'inspeccions mediambientals de les instal·lacions i activitats dins de l'abast del pla, i permetre amb això identificar el grau de compliment i quines són les infraccions, tant a escala d'activitat individual com dels diferents sectors i marcs legislatius.  
  
c) Promoure la qualitat, competència tècnica i millora contínua. En el procés d'implantació del pla s'han de desenrotllar els indicadors que ens permeten valorar si «estem fent el que toca» (eficàcia) i si «ho estem fent correctament» (eficiència). Per a això, en els programes que desenrotllen el pla s'establirà l'elaboració de ferramentes per a avaluar les actuacions d'inspecció. Així mateix, s'inclouran en els programes anuals les necessitats de formació del personal en l'exercici corresponent.  
  
d) Fomentar la col·laboració entre les parts implicades, i obtindre el compromís de les empreses per al desenrotllament de sistemes que impliquen l'autocontrol fiable del compliment de la legislació.  
e) Permetre la valoració del compliment dels condicionants que exigixen les autoritzacions ambientals.  
f) Proposar revisions d'autoritzacions basant-se en les inspeccions realitzades.  
g) Complir de la Recomanació del Parlament Europeu i del Consell, de 4 d'abril de 2001, en la qual es recomana als estats membres el desenrotllament de plans d'inspecció, que es poden implantar a través de programes anuals, i indica el contingut que han de tindre.  
  
h) Fer complir l'article 23 de la Directiva 2010/75/UE, del Parlament Europeu i del Consell, de 24 de novembre de 2010, d'Emissions Industrials (prevenció i control integrats de la contaminació), d'imminent transposició a la legislació espanyola, i que pretén que totes les instal·lacions estiguen cobertes per un pla d'inspecció mediambiental a escala nacional, regional o local i que es garantisca que este pla es reexamina i, si cal, s'actualitza regularment.  
  
i) Realitzar una avaluació de riscos ambientals de les empreses, segons el que indica l'article 23 de la Directiva 2010/75/UE, del Parlament Europeu i del Consell, de 24 de novembre de 2010, d'Emissions Industrials, que servisca com a base per a planificar l'activitat inspectora de les instal·lacions sotmeses a autorització ambiental integrada. A més, i amb la referència de l'esmentada directiva, s'haurà de realitzar una avaluació de riscos mediambientals a la resta d'instal·lacions i activitats sotmeses a qualsevol de les autoritzacions ambientals competència de la Direcció General de Qualitat Ambiental.  
3. Pla d'inspecció  
3.1. Àmbit territorial  
L'àrea geogràfica a què s'aplicarà este pla d'inspecció, així com els programes anuals que el desenrotllen, és el territori de la Comunitat Valenciana. Per a fer-nos una idea global del camp que este pla d'inspecció mediambiental pretén comprendre s'ha de tindre en compte que la Comunitat Valenciana té una població de 5.111.706 habitants, que residix en una superfície de 23.255 km².  
El nombre d'activitats i instal·lacions incloses dins de l'abast del Pla d'Inspecció en Matèria de Qualitat Ambiental, en funció de la normativa aplicable a la Comunitat Valenciana, és el següent:  
  
  
Legislació aplicable Nombre d'instal·lacions  
  
Llei 16/2002, de Prevenció i Control Integrats de la  
Contaminació 477  
Llei 34/2007, de Qualitat de l'Aire i Protecció de l'Atmosfera 14 (grups A i B)  
Reial Decret 117/2003, de 31 de gener, sobre limitació d'emissions de compostos orgànics volàtils a causa de l'ús de dissolvents en determinades activitats   
402  
Llei 10/2000, de 12 de desembre, de Residus de la Comunitat Valenciana i Llei 22/2011, de Residus i Sòls Contaminats   
903  
  
  
3.2. Definicions  
- Pla d'inspecció mediambiental: document marc de caràcter plurianual que oferix les orientacions estratègiques en relació amb la inspecció mediambiental que ha fer una institució pública.  
  
- Programa d'inspecció mediambiental: document executiu que arreplega tota la informació necessària per a realitzar les inspeccions mediambientals que s'hi inclouen i que tenen prioritat, així com la previsió dels recursos necessaris per a la seua execució.  
- Instal·lacions i activitats controlades: es consideren instal·lacions i activitats objecte d'inspecció mediambiental, a més de les definides en la Recomanació del Parlament Europeu i del Consell, del 4 d'abril de 2001, qualsevol instal·lació, activitat, pla o programa subjecte a autorització en aplicació de la legislació vigent en matèries de la competència de la Direcció General de Qualitat Ambiental de la Conselleria d'Infraestructures, Territori i Medi Ambient.  
- Inspecció mediambiental: activitat consistent, segons siga procedent, en:  
Comprovar si les instal·lacions controlades complixen els requisits mediambientals pertinents establits en la legislació i impulsar este compliment.  
Realitzar les activitats necessàries per a estos propòsits:  
a. Visita d'instal·lacions.  
b. Supervisió del compliment de les normes de qualitat ambiental.  
c. Consideració i verificació de les activitats d'autocontrol realitzades per entitats explotadores d'instal·lacions controlades o en nom seu.  
  
d. Avaluació de les activitats i operacions realitzades en la instal·lació controlada.  
e. Control dels locals i els equips pertinents, i de la idoneïtat de la gestió mediambiental de les instal·lacions.  
f. Control dels registres pertinents en poder de les entitats explotadores de les instal·lacions controlades.  
- Inspeccions prefixades: són les realitzades com a part d'un programa d'inspeccions previst i tenen per objecte la revisió periòdica del compliment mediambiental d'instal·lacions i activitats controlades.  
  
- Inspeccions no prefixades: les realitzades amb motiu d'accidents, incidents, denúncies i seguiment.  
- Inspecció documental: són les inspeccions mediambientals d'instal·lacions i activitats controlades que no es realitzen físicament, consistents en la sol·licitud per mitjà del corresponent ofici de documentació a l'efecte de comprovar el compliment dels requisits mediambientals establits en la legislació competència de la Direcció General de Qualitat Ambiental.  
- Control: les actuacions de comprovació realitzades per la mateixa empresa o per entitats privades degudament acreditades, si bé els resultats o els seus informes queden sotmesos a revisió segons els criteris de l'òrgan ambiental.  
- Subprograma: nivell d'agregació en què s'agrupen les actuacions previstes en els programes d'inspecció. Es distingix per la seua permanència al llarg del temps i el caràcter general del seu contingut. A la Comunitat Valenciana, els subprogrames d'inspecció es definixen en funció de les diferents lleis que obliguen en matèria d'inspecció mediambiental.  
- Campanya: nivell d'agregació en què s'agrupen les distintes actuacions que, a través d'un conveni de col·laboració amb organismes amb competències mediambientals, poden incloure's dins dels programes d'inspecció mediambiental, ben dins d'un mateix subprograma o incloent-ne diversos. Es distingix pel caràcter flexible de la seua duració o tipologia d'instal·lacions que s'han d'inspeccionar.  
- Personal d'inspecció: funcionaris de l'Administració amb competències en matèria de medi ambient que realitzen inspeccions ambientals. Hauran d'estar adscrits a l'òrgan directiu que exercisca les competències en matèria d'inspecció ambiental. En l'exercici de les seues funcions gaudiran de la condició d'agents de l'autoritat.  
- D'altre personal: personal que no té relació directa d'ocupació en una institució pública (assistències tècniques, personal d'entitats col·laboradores i semblants) però realitza activitats de col·laboració o comprovació del compliment de normes mediambientals.  
- Grup: nivell de qualificació reconegut en el lloc de treball exercit pel personal d'inspecció d'acord amb els grups funcionarials reconeguts en l'Estatut Bàsic de l'Empleat Públic.  
- Avaluació de riscos mediambientals: als efectes d'este document es considera avaluació de riscos mediambientals l'anàlisi sistemàtica de les instal·lacions cobertes pels diferents programes anuals d'inspecció i, com resultat d'esta anàlisi, la selecció d'instal·lacions rellevants, l'assignació de prioritats temporals per a la realització d'inspeccions, així com la selecció d'aspectes ambientals clau que seran objecte de comprovació.  
- Jornada d'inspecció: cada un dels dies que es dediquen a la inspecció mediambiental física d'activitats o instal·lacions.  
- Actuació inspectora: cada una de les inspeccions mediambientals físiques d'activitats o instal·lacions que es realitzen durant una jornada d'inspecció.  
3.3. Àmbit material d'aplicació  
Amb caràcter general, els aspectes que han de ser objecte de comprovació són els següents:  
1. Aire. Inspecció de les condicions d'autorització de les emissions a l'atmosfera i de les condicions d'autorització d'emissió de gasos d'efecte d'hivernacle.  
2. Residus. Inspecció de gestors, productors, transportistes i emmagatzemament de residus.  
3. Protecció de la qualitat del sòl. Comprovació de l'existència i adequació dels informes preliminars de situació de sòl de les activitats inspeccionades.  
4. Soroll i vibracions en l'àmbit industrial.  
5. Prevenció i control integrats de la contaminació. Inspecció d'activitats sotmeses a la Llei 2/2006, de 5 de maig, de Prevenció i Control Integrat de la Contaminació.  
6. Aigua. La inspecció es limita a la gestió d'aigües residuals en l'interior de les activitats i comprén la verificació del compliment, en el punt d'abocament, dels límits establits en l'autorització corresponent.  
  
7. Comprovació de les inversions realitzades en matèria de protecció mediambiental.  
Els documents objecte d'inspecció seran tots aquells previstos en la legislació següent:  
- Llei 34/2007, de 15 de novembre, de Qualitat de l'Aire i Protecció de l'Atmosfera: autorització d'activitats i instal·lacions potencialment contaminants de l'atmosfera, així com les notificacions d'activitats incloses en el grup C de l'annex IV d'esta llei.  
- Llei 1/2005, de 9 de març, per la qual es regula el règim del comerç de drets d'emissió de gasos d'efecte d'hivernacle: autoritzacions d'emissió de gasos d'efecte d'hivernacle.  
- Llei 2/2006, de 5 de maig, de Prevenció de la Contaminació i Qualitat Ambiental: autoritzacions ambientals integrades.  
- Llei 10/2000, de 12 de desembre, de Residus, i Llei 22/2011, de 28 de juliol, de Residus i Sòls Contaminats: autoritzacions i comunicacions de producció, gestió i transport de residus. A més, seran objecte d'inspecció les declaracions de contaminació i descontaminació de sòls.  
  
- Reial Decret 1777/2004, de 30 de juliol, pel qual s'aprova el Reglament de l'Impost sobre Societats: activitats i instal·lacions que han obtingut certificat de convalidació mediambiental d'inversions destinades a la protecció del medi ambient.  
- Decret 254/1994, de 7 de desembre, del Govern Valencià, pel qual es designa, en l'àmbit de la Comunitat Valenciana, l'organisme competent per a atorgar l'etiqueta ecològica i efectuar les altres funcions a què fa referència el Reglament (CEE), numero 880/1992, de 23 de març.  
  
3.4. Període de vigència  
El Pla d'Inspecció en Matèria de Qualitat Ambiental a la Comunitat Valenciana s'aplicarà al període comprés entre 2013 i 2015.  
3.5. Àmbit competencial  
Correspon a la Direcció General de Qualitat Ambiental planificar les funcions d'inspecció i la vigilància ambiental, així com coordinar-les entre si i amb les d'altres administracions públiques i organismes inspectors.  
Correspon al Servici d'Inspecció Mediambiental, adscrit a la Subdirecció General de Qualitat Ambiental, la coordinació de l'execució dels plans d'inspecció ambiental i la realització directa d'aquelles inspeccions que li atribuïsca, així com la coordinació de l'elaboració dels programes anuals d'inspeccions que desenrotllen els plans d'inspecció i l'elaboració de la memòria anual de resultats.  
  
Les actuacions en les matèries competència de la Direcció General de Qualitat Ambiental les realitzarà personal funcionari adscrit a esta direcció general. No obstant això, els òrgans competents en matèria d'inspecció podran designar entitats que demostren la capacitat tècnica adequada per a la realització, en nom seu, d'actuacions materials d'inspecció que no estiguen reservades a funcionaris públics; en cap cas estes actuacions podran versar sobre el disseny de sistemes, plans o programes d'inspecció. En la designació d'estes entitats, cal seguir un procediment de selecció en què es respecten els principis de publicitat, transparència, llibertat d'accés, no discriminació i igualtat de tracte, de conformitat amb la legislació de contractes del sector públic.  
  
Així mateix, podran intervindre en l'execució de les actuacions d'inspecció i control:  
- Agents mediambientals, adscrits a la Conselleria d'Infraestructures, Territori i Medi Ambient.  
- Unitats de Policia Local dels diferents ajuntaments de la Comunitat Valenciana.  
- Funcionaris de la Unitat del Cos Nacional de Policia adscrita a la Comunitat Valenciana.  
- Seprona de la Guàrdia Civil.  
- Servicis de vigilància del domini públic hidràulic, dependents de la confederació hidrogràfica corresponent.  
- Tècnics de la Direcció General de l'Aigua, de la Conselleria de Presidència i Agricultura, Pesca, Alimentació i Aigua.  
4. Instruments d'execució  
4.1. Programes anuals d'inspecció mediambiental. Estructura.  
L'execució del pla d'inspecció ha de ser flexible als canvis, i adaptar-se als recursos disponibles i a l'experiència que s'adquirix per mitjà de la implantació. Per això, el pla ha d'executar-se a través de programes anuals que el desenrotllen i de subprogrames amb objectius específics.   
Pla d'inspecció programa d'inspecció subprogrames  
Cada any s'elaborarà un programa d'inspecció que, com a referència, ha de preveure els punts següents:  
1. Introducció  
1.1. Antecedents  
1.2. Recursos  
2. Objectius del programa  
2.1. Objectiu general  
2.2. Objectius específics  
3. Actuacions d'inspecció presencial i verificació  
3.1 Inspeccions prefixades  
2.2. Inspeccions no prefixades  
4. Actuacions d'inspecció documental  
5. Actuacions per a la qualificació i formació contínua dels inspectors  
6. Actuacions per a la cooperació entre les distintes autoritats responsables de la inspecció  
7. Anàlisi de les actuacions realitzades  
7.1. Indicadors d'activitat  
7.2. Indicadors de resultats  
8. Sistema de gestió de la informació  
9. Subprogrames  
4.2. Programes anuals d'inspecció mediambiental. Subprogrames.  
  
Dins de cada un dels programes anuals hi ha dos tipus d'inspeccions mediambientals en funció del tipus d'inspecció que es tracte. Són les següents:  
a) Inspeccions prefixades. Segons es definia en l'apartat corresponent, són les realitzades com a part d'un programa d'inspeccions previst i tenen per objecte la revisió periòdica del compliment ambiental d'instal·lacions i activitats controlades.  
En este tipus d'inspeccions, l'estructura de la programació de les inspeccions mediambientals d'instal·lacions i activitats controlades s'establirà basant-se en subprogrames basats en els epígrafs següents:  
  
- Instal·lacions autoritzades basant-se en la Llei 2/2006, de 5 de maig, de Prevenció de la Contaminació i Qualitat Ambiental.  
- Instal·lacions autoritzades i subjectes a notificació basant-se en la Llei 34/2007, de 15 de novembre, de Qualitat de l'Aire i Protecció de l'Atmosfera, i en la Llei 1/2005, de 9 de març, per la qual es regula el Règim del Comerç de Drets d'Emissió de Gasos d'Efecte d'Hivernacle.  
  
- Instal·lacions i activitats incloses en l'àmbit d'aplicació de la Llei 10/2000, de 12 de desembre, de Residus de la Comunitat Valenciana, i en la Llei 22/2011, de 28 de juliol, de Residus i Sòls Contaminats.  
  
b) Inspeccions no prefixades. Poden estar condicionades per cada un dels motius següents, que tindran la consideració de subprograma a l'hora de programar este tipus d'inspeccions:  
· Denúncies: la Conselleria d'Infraestructures, Territori i Medi Ambient, a través de la Direcció General de Qualitat Ambiental, podrà realitzar inspeccions ambientals quan hi haja denúncies mediambientals.  
  
· Investigació d'accidents, incidents o casos d'incompliment, incloent-hi les detectades en el seguiment.  
L'objecte de la investigació és:  
· Determinar les causes del fet i la seua repercussió ambiental i, si és procedent, les responsabilitats jurídiques i d'un altre tipus del que ha passat i les seues conseqüències, i comunicar, si és el cas, les conclusions a l'autoritat encarregada de l'aplicació de les disposicions reglamentàries.  
· Mitigar i, si és possible, corregir les repercussions mediambientals del fet per mitjà de l'establiment de les mesures apropiades que l'entitat explotadora i les autoritats hauran d'adoptar.  
· Determinar les mesures que han d'adoptar-se per a previndre nous accidents, incidents o incompliments.  
· Aplicar, si cal, mesures executives o sancions.  
· Vetlar perquè l'operador prenga les mesures de seguiment adequades.  
4.3. Programes anuals d'inspecció en matèria de qualitat ambiental documental  
Hi ha diverses instal·lacions, activitats, plans i programes que, per la seua naturalesa, únicament poden estar subjectes a inspeccions mediambientals documentals. La programació d'estes inspeccions es dividix en els següents subprogrames:  
- Activitats amb autorització administrativa per a l'etiqueta ecològica europea a la Comunitat Valenciana.  
- Instal·lacions i activitats incloses en l'àmbit d'aplicació de la Llei 10/2000, de 12 de desembre, de Residus de la Comunitat Valenciana, i de la Llei 22/2011, de 28 de juliol, de Residus i Sòls Contaminats.  
  
Així mateix, la resta de programes d'inspecció mediambiental podran estar subjectes a inspeccions mediambientals documentals.  
4.4. Programes de millora contínua i creació de capacitat  
Un dels objectius del pla d'inspecció mediambiental és la promoció de la qualitat, competència tècnica i millora contínua. Per a això, anualment han d'establir-se programes en els aspectes que s'indiquen a continuació:  
Formació dels inspectors. La formació contínua dels inspectors i del personal que realitze labors de seguiment en el Servici d'Inspecció Mediambiental és necessària per a aconseguir més eficàcia en les tasques d'inspecció. Són necessaris coneixements tècnics sobre processos i sistemes de depuració i reducció d'emissions de contaminants de l'activitat industrial, dominar l'aplicació de tota la normativa ambiental i estar familiaritzats amb les diferents tècniques o mètodes d'inspecció que faciliten unes relacions adequades amb les empreses.  
  
Esta formació podrà ampliar-se als agents mediambientals, Seprona de la Guàrdia Civil, policies locals i funcionaris de la Unitat del Cos Nacional de Policia adscrita a la Comunitat Valenciana, sempre segons el que es planifique en els programes anuals d'inspecció mediambiental.  
  
Així mateix, podran realitzar-se jornades de treball amb les entitats col·laboradores de l'Administració incloses en l'abast del pla per a donar a conéixer instruccions tècniques que hauran de posar en pràctica a l'hora de comprovar el compliment de la normativa i de les condicions imposades en les autoritzacions ambientals autonòmiques.  
Activitats d'intercanvi d'informació dels inspectors ambientals. El Servici d'Inspecció Mediambiental de la Subdirecció General de Qualitat Ambiental de la Direcció General de Qualitat Ambiental participa en REDIA (Red de Inspección Ambiental de les comunitats autònomes i el Ministeri de Medi Ambient) i, a través d'esta, coneix la informació que es pot compartir amb IMPEL (xarxa d'autoritats ambientals d'inspecció del espai econòmic europeu, que inclou els estats membres i alguns altres que no formen part de la Unió Europea) a través d'altres comunitats autònomes que hi intervenen.  
  
Estes xarxes desenrotllen projectes molt relacionats amb la planificació i execució de les inspeccions, que s'aproven en sessions plenàries. En estos, habitualment es realitza una primera fase de comparació entre els diferents òrgans participants sobre com es realitzen les funcions en els diferents servicis i seccions d'inspecció, a fi d'identificar bones pràctiques que puguen servir com a referència per a la resta d'autoritats. Amb això, s'aconseguix, d'alguna manera, harmonitzar i homogeneïtzar els criteris d'inspecció, tant en l'àmbit de comunitats autònomes com en el d'estats membres.  
La participació en estos projectes oferix la possibilitat d'intervindre en les decisions que s'adopten (en l'àmbit estatal directament, i a través d'altres comunitats autònomes, de manera indirecta) en l'àmbit europeu, sobre la regulació i execució de la inspecció en matèria mediambiental. Estes actuacions faciliten l'optimització dels recursos i l'actuació de manera proporcionada en cada situació.  
5. Seguiment i avaluació  
5.1. Memòria anual  
El seguiment i l'avaluació d'este pla i dels programes que el desenrotllen es realitzarà per mitjà d'una memòria anual, que serà el principal mitjà per a avaluar el grau de compliment de la normativa ambiental i l'eficàcia de les inspeccions realitzades per mitjà de l'elaboració de determinats ràtios a partir de les inspeccions mediambientals executades en el període corresponent a cada un dels programes anuals d'inspecció. Per tant, la memòria esmentada constituirà el mitjà per a la millora contínua i la creació de capacitat que s'ha de desenrotllar durant l'any.  
  
La memòria anual es publicarà en el programa d'inspecció mediambiental corresponent a l'any següent al del programa a què fa referència i s'hi tindran en compte les dades obtingudes en les inspeccions mediambientals realitzades.  
Les conclusions permetran conéixer si s'han aconseguit complir els objectius dels programes anuals, tant qualitatius com quantitatius, i detectar els problemes que s'hagen presentat durant l'execució, amb l'únic objectiu de millorar l'actuació inspectora en el futur.  
  
En la memòria anual corresponent a cada un dels programes anuals es farà l'estudi de dos tipus generals d'indicadors:  
- Indicadors d'activitat: proporcionen informació sobre el grau d'execució del corresponent programa anual i la seua evolució temporal.  
  
Ajuden a revisar l'eficàcia. Estos indicadors sintetitzen la informació sobre el nombre d'inspeccions, el temps emprat en la realització de les inspeccions i desviacions del nombre d'inspeccions programades.   
També han d'avaluar els resultats que ens permeten valorar els beneficis i l'eficiència de la intervenció administrativa.  
S'han d'emprar els indicadors d'activitat següents:  
1. Nombre d'inspeccions mediambientals realitzades.  
2. Percentatge d'actuacions dutes a terme en relació amb les programades.  
3. Temps que es necessita per a realitzar la inspecció mediambiental.  
  
4. Desviacions de les inspeccions previstes inicialment.  
- Indicadors de resultats: es poden, al seu torn, dividir en els dos subgrups de compliment de normativa i millores mediambientals. La influència de la inspecció en l'increment de compliment de les diferents àrees de normativa i la reducció del risc potencial que comporta poden ser, en certa manera, més senzilles de quantificar que els indicadors orientats a avaluar les millores mediambientals.  
Per a avaluar els resultats obtinguts després de la realització de les inspeccions mediambientals, s'empraran els indicadors de resultats següents:  
1. Compliment de la normativa: nombre de desviacions de la normativa que implique la iniciació d'un procediment sancionador.  
2. Millores mediambientals: nombre de propostes de millores mediambientals en relació amb les activitats inspeccionades.  
3. Mesures correctores: nombre de sol·licituds de mesures correctores que no impliquen la iniciació d'un procediment sancionador.  
5.2. Pla de qualitat  
El desenrotllament de les competències i activitats corresponents a la Direcció General de Qualitat Ambiental estaran subjectes a un sistema de qualitat, de conformitat amb el que disposa el Decret 62/2010, de 16 d'abril, del Consell, pel qual s'establixen els instruments generals del sistema per a la modernització i millora de la qualitat dels servicis públics dels ens, organismes i entitats del sector públic dependents de la Generalitat.  
5.3. Revisió del pla d'inspecció  
La vigència d'este pla comprén el període comprés entre 2013 i 2015, i s'entendrà prorrogat per períodes successius de dos anys sense perjuí que puga ser revisat. Esta revisió es farà d'ofici en el cas que es produïsca un canvi significatiu en la normativa que servix de base al pla o en les condicions bàsiques d'execució.  
Els canvis que no siguen considerats d'entitat suficient per a justificar la revisió del pla aniran incorporant-se als programes anuals corresponents, previstos per al desenrotllament del pla.